[{"text_idx": "#000000", "text": "Kas\u0302i koncertos en Berlino la 28-an de aprilo"}, {"text_idx": "#000002", "text": "Dum la ironie amuza Esperanto-spektaklo \u201eVerda Sango\u201c la 28-an de aprilo je 16-a h Kas\u0302i elpas\u0302os kiel klavaristo kaj kantisto kun ok mem verkitaj kantoj, inter ili \u201eAmu min!\u201c, \u201eTango de Esperantuj\u201c kaj \u201eEsperanto Rock \u2019n\u2018 Roll\u201c."}, {"text_idx": "#000003", "text": "La ironie amuza spektaklo \u201eVerda Sango\u201c okazos en la kela volbaj\u0302o de la Kulturcentro danziger50 (Danziger Stra\u00dfe 50) kadre de la dutaga \u201eBlut-Festival\u201c (Sango-festivalo)."}, {"text_idx": "#000004", "text": "Oni parolas pri Viena Sango, pri blua sango, pri tio, ke en la sango de la berlinano enestas muziko. Sed kio signifas tio, se iu havas \u201cVerdan Sangon\u201d?"}, {"text_idx": "#000005", "text": "Ne temas pri la vulkananoj, ankau\u0306 ne pri la verduloj. Temas pri homoj, kiuj pasie per sia kora sango agadas per au\u0306 por la internacia lingvo Esperanto. Pri ili oni foje diras, ke ili havas \u201cVerdan Sangon\u201d."}, {"text_idx": "#000006", "text": "Pro la signifo de la lingvonomo Esperanto jam frue estis ligita la koloro de la espero verda kun c\u0302i tiu lingvo. La verda stelo aperis kiel simbolo de la lingvokomunumo, la verdaj kovriloj por Esperanto-publikaj\u0302oj farig\u0302is modaj ktp."}, {"text_idx": "#000007", "text": "Ironie amuza spektaklo kun kantoj, poemoj, prozaj tekstoj kaj Esperanto-enkonduka kurseto, spiciitaj per nigra humoro, serc\u0302as respondojn al la demandoj, kiuj estas la \u201eSangverduloj\u201c kaj kiel ili estas?"}, {"text_idx": "#000008", "text": "La spektaklo estas dulingva \u2013 germana kaj Esperanta."}, {"text_idx": "#000010", "text": "En la tuta kulturdomo prezentig\u0302os varia programo grandparte germanlingva dum la Blut-Festival (Sango-festivalo) la 27-an kaj la 28-an de aprilo:"}]